২৫০০ কোটি কিমি পাড়ি দিল নাসার ভয়েজার ১!

ওয়েব ডেস্ক: ৪৭ বছর ধরে চলার পর ২৫ বিলিয়ন কিলোমিটার অর্থাৎ ২৫০০ কোটি কিলোমিটার পথ অতিক্রম করল নাসার (NASA) মহাকাশযান ভয়েজার ১ (Voyager 1)। এই দূরত্বে পৃথিবী থেকে কোনও সংকেত ভয়েজার ১ পর্যন্ত পৌঁছতে সময় লাগছে ২৩ ঘণ্টা ৯ মিনিট, জবাব আসতেও একই সময় লাগছে।

ভয়েজার ১-এর পরবর্তী মাইলস্টোন হবে এক আলোক দিবস (One Light Day) দূরত্ব অতিক্রম করা। আলো একদিনে প্রায় ২৫.৯ বিলিয়ন কিলোমিটার দূরত্ব অতিক্রম করে। সবকিছু স্বাভাবিক চললে এই দূরত্ব অতিক্রান্ত হওয়ার কথা ২০২৭ সালের জানুয়ারি মাসে। কাকতালীয়ভাবে সেই সময় ভয়েজার ১ উৎক্ষেপণের ৫০ বছর পূর্ণ হবে। আশা করা যায় সে সময় মহাকাশযানটি কর্মক্ষম থাকবে তবে বিজ্ঞানীরা যানটির বেশ কিছু বৈজ্ঞানিক যন্ত্রপাতি বন্ধ করে দেবেন কারণ তখন রেডিও আইসোটোপ শক্তির উৎস অনেকটা ক্ষয়প্রাপ্ত হবে।

আরও পড়ুন: রক্তের মতো লাল! মার্চের এই রাতে চাঁদকে দেখলে চমকে উঠবেন

শুনে মনে হতে পারে কী বিশাল দূরত্ব পাড়ি দিয়েছে মানব সভ্যতার প্রতিনিধি। কিন্তু মহাকাশের বিশালতার তুলনায় এ একেবারেই নগণ্য। আমাদের সৌরজগতের সবথেকে কাছের নক্ষত্র প্রক্সিমা সেন্টাউরি (Proxima Centauri) ৪.৪ আলোকবর্ষ দূরে অবস্থিত। এই গতিতে চললে ওই দূরত্ব অতিক্রম করতে ভয়েজার ১-এর সময় লাগবে ৭৪,০০০ বছর।

১৯৭৭ সালের ৫ সেপ্টেম্বর যাত্রা শুরু করেছিল নাসার ভয়েজার প্রোগ্রামের অংশ ভয়েজার ১। ভয়েজার ২ (Voyager 2) উৎক্ষেপণ করা হয়েছিল তার ১৬ দিন আগে। ভয়েজার ১-কে পাঠানো হয়েছিল সৌরজগতের বাইরের মহাকাশ এবং তার আরও অভ্যন্তরের খোঁজ নেওয়ার জন্য।

দেখুন অন্য খবর: